Kaliňák, Robert, podpredseda vlády a minister vnútra SR (2013-10-24):
Vláda sa teda, ešte raz sa k tomu vrátim, nestotožňuje s účelovým pohľadom. Členovia výboru boli detailne oboznámení s procesom výberového konania a predseda výberovej komisie zodpovedal a vyjasnil všetky otázky, ktoré boli položené prítomnými. Možno, keď ste vládli, boli ste súčasťou výborovej komisie a pravidelne ste diktovali výberovým komisiám, čo majú robiť, ale v tom prípade chápem tento návrh ako jediný dôvod. Boli ste zvyknutí na to, že diktujete výberovým komisiám, ako majú rozhodovať, a teraz ste šokovaní, že ministerka nediktovala, a preto ju chcete odvolať. Chcem vám povedať, v tomto prípade s vami súhlasiť nebudeme, pretože si myslím, že ministerka konala správne, ak nezasahovala do výberovej komisie. Práve zásahom by sa mohlo stať, že následným porušením akýchkoľvek pravidiel by mohlo dôjsť k nenávratným škodám a vtedy, vtedy by ste mali právo odvolávať a mali by ste aj pravdu. A my by sme mali ten problém, že by sme mali problémy nájsť argumenty, čo tentokrát je ďaleko, samozrejme, jednoduchšie, keďže pravda stojí na jej strane. Návrh skupiny poslancov priamo nabáda ministerku zdravotníctva k intenzívnemu zasahovaniu, to je to, čo som povedal, a práve nezasahovanie je ten problém, o ktorý tu dnes ide. Podľa stanoviska vlády k navrhovateľmi napádanému procesu, akým postupovala komisia, je potrebné uviesť, že rokovala podľa vopred stanoveného harmonogramu, ktorý bol dostatočne dobre známy. Určený časový harmonogram počítal s dostatočnými časovými lehotami na priebeh výberového konania. V procese výberového konania vznikla bezprecedentná situácia, ktorú sa výberová komisia rozhodla riešiť poskytnutím dodatočnej lehoty jednému z uchádzačov na odstránenie rozporu v predloženej ponuke. Komisia zasadala dňa 9. septembra 2013 v ranných hodinách. Dokumenty, na ktoré sa odvoláva návrh, boli doručené na ministerstvo až po ukončení rokovania komisie. Ďalšie plánované rokovanie komisie bolo zvolané na 16. septembra 2013, kedy sa aj uskutočnilo. Z celého návrhu skupiny poslancov nie je možné identifikovať, ktoré povinnosti porušilo ministerstvo, čím malo dôjsť k ohrozeniu života a zdravia ľudí. V poskytovaní zdravotnej záchrannej služby na území Slovenskej republiky nedošlo k diskontinuite, pri procese výberového konania boli dodržané všetky príslušné právne predpisy. Je pravda, že váš návrh naozaj takéto niečo neobsahuje. Vy používate dnes len emóciu, veľmi problematickú a veľmi nízku, útokom na emócie ľudí, ktorí boli zasiahnutí touto tragédiou. To považujem za naozaj veľmi, veľmi slabé. Ale konkrétne porušenie zákona som nenašiel, ktoré by tu dneska pán Novotný aspoň raz skúsil spomenúť. Stanovisko vlády poukazuje na pozitíva, ktoré prinieslo pôsobenie ministerky zdravotníctva od jej nástupu do funkcie. Preto je namieste otázka, či chcete ministerku Zvolenskú odvolať za to, že rezort zdravotníctva zaviedol parameter chorobnosti do prerozdeľovacieho mechanizmu medzi zdravotnými poisťovňami, pričom táto zmena odobrala zo ziskov súkromných zdravotných poisťovní 38 mil. a peniaze tak smerovali k pacientom, nie na nové autá, na dovolenky, ale v prospech pacientov. Možno aj toto je dôvod, ktorý vám vadí, prečo sa potrebujete takéhoto úspešného človeka zbaviť. (Potlesk.) Možno ju chcete odvolať za to, čo ste mali urobiť vy. Ale nenašli ste odvahu, silu a vôľu. Prečo ste nerozbehli nový platobný DRG mechanizmus alebo opätovne nenaštartovali e-health? Prečo ste sa naplno sústreďovali predovšetkým na transformačný proces v nemocniciach? Bola to vaša snaha premeniť všetky nosné nemocnice Slovenska na akciové spoločnosti ako prvý krok k ich neskoršej privatizácii. Viedla vás k tomu vaša typická snaha dosahovať zisky za každú cenu, bez ohľadu na blaho a zdravie občanov. Na protest proti vašim plánom sa postavili lekári a tisícky ich podali výpoveď. Vy ste ich hlas nebrali vážne a dokonca ste si na občanoch vyskúšali v praxi núdzový stav, keď prestalo normálnym spôsobom fungovať 15 veľkých nemocníc. To bolo bezprecedentné ohrozenie života našich občanov. Ale pri tom, keď prestali fungovať nemocnice, pán poslanec Novotný, som vás tu nevidel búchať ukazováčikom do tohto dreva. Vtedy ste nevolali po tom, že prečo nezabezpečil minister zdravotníctva, ktorý tu medzi nami sedí, svojou absolútnou neschopnosťou fungovanie nemocníc. Vtedy ste nebúchali. Aj sa čudujem pánovi poslancovi Uhliarikovi, že vôbec bol schopný taký návrh podpísať po takom zlyhaní. Po takom zlyhaní. Ale dávno sa hovorí, ten základný pilier organizmu, na ktorom stojí telo, pravdepodobne vyoperovali ešte pred prvými zápočtami. Naopak, napriek nepriaznivej finančnej situácii v apríli 2012, ktorá vznikla z dôvodu finančne nepokrytých záväzkov na zvýšenie platov lekárov a zdravotných sestier, sa ministerstvu podarilo zastabilizovať systém a nastoliť sociálny zmier. V rezorte zdravotníctva výrazne stúpli platy. Celkové hrubé mzdy lekárov vo všetkých ústavných zariadeniach v porovnaní s rokom 2011 stúpli o 24 %. Priemerné hrubé mzdy u zdravotných sestier od začiatku roku 2012 stúpli v ústavných zariadeniach priemerne o 19 % a iným zdravotníckym pracovníkom sa hrubé mzdy zvýšili o 8 %. Mám trochu obavu, že pani ministerku chcete odvolávať za to, že sa nebála a začala bojovať s biznisom reexportu liekov. Myslím, že tým je tiež pomerne známy jeden z podpísaných. Práve o ňom by určite vedel rozprávať aj pán poslanec, ktorá zo spriaznených distribučných firiem tento reexport vykonávala. Nám porozprávajte o tom, pán poslanec, vy to viete najlepšie. Až naša vláda urobila také opatrenia, aby bezbrehý vývoz liekov bol limitovaný a dnes podlieha povoleniu Štátneho ústavu pre kontrolu liečiv. Čudujem sa naozaj, že máte toľko odvahy, keď sami ste svojím rozhodnutím o reexportoch liekov ohrozili onkologických pacientov. Veď to nehovorím ja, to bolo aj v novinách, to sa sťažovali aj pacienti. Ešte raz sa opýtam, kde beriete tú odvahu, pán poslanec? Kde beriete tú odvahu? Ale to asi patrí k vašej výbave. Možno sa vám nepáči aj to, že ministerka reálnymi výsledkami ukázala, že aj štátna nemocnica vie efektívne hospodáriť a napraviť tak vaše zlé ukazovatele chodu nemocníc. Strata nemocníc za rok 2012 dosiahla úroveň 116 mil. eur. Strata za rok 2011, váš rok, drahá opozícia, 156 mil. eur. Hovorí sa o tom, že pravica vie hospodáriť. Toto je konkrétnym dôkazom, že buď nie ste pravica, alebo neviete hospodáriť. Pozitívny trend v oblasti hospodárenia 13 najväčších štátnych nemocníc pokračuje aj v roku 2013, keď sa ku koncu augusta podarilo znížiť stratu medziročne na takmer polovicu, zo 68 na 32 mil. eur. Systém zdravotníctva v Slovenskej republike objektívne je veľmi zraniteľný. Je ľahké ho deštruovať, ale, naopak, náročné zdravotníctvo stabilizovať. Zatiaľ čo pani ministerka manažuje reálne kroky smerujúce k postupnému ukotveniu systému, skupina navrhovateľov hľadá, kde je politický priestor na deštrukciu a na tom sa určite my zúčastňovať nechceme. Dovoľte, aby som ešte pridal niekoľko osobných postrehov. Ministerstvo zdravotníctva bolo známe mnohými problémami, kedy ohrozovalo našich občanov, ale povedzte mi, pán poslanec Novotný, prečo ste vtedy tu nestáli, nekričali a nebúchali rukou, keď nemocnicu, ktorú ste v podstate vy sprivatizovali, alebo teda vaša rodina, skrachovala, 6 mesiacov ste neplatili platy. Vtedy ste nezlyhali, vtedy ste neurobili vlastne katastrofálny manažérsky krok? To bolo dôkazom toho, že to proste robiť neviete. A jediné, čo viete, je pri úspechu sa snažiť nahádzať bahno na toho druhého, aby náhodou, náhodou nad vami nevynikal. A keď som hovoril o tom, že ste manipulátor a že manipulujete, áno, pán minister Šagát určite odišiel po tlaku, nie preto, že by chcel. Ale preto, že bol gigantický tlak. Ale vy ste úplne zavádzali, pretože pána ministra Šagáta neošetrovali lekári, teda pána prezidenta Schustera neošetrovali lekári ministerstva zdravotníctva, ale ministerstva vnútra. Skúste sa pozrieť pravde do očí. Čo s tým teda on mal? Tá nemocnica bola pod ministerstvom vnútra. (Reakcia poslanca.) Nie. Na začiatku, však práve, ten hlavný problém, o ktorý sa tu celý čas vždycky sporilo, bolo ministerstvo vnútra, nie ministerstvo zdravotníctva. To len preto, že toto je názorný príklad, ako vy všetky svoje argumenty otáčate, ako hovoríte niečo, čo nie je pravda. To isté platí o pánovi ministrovi Liškovi. Neodišiel dobrovoľne, ale toto nebudem otvárať. Nepatrí sa. Ani vtedajšia opozícia nehovorila o tom počte mŕtvych, nezvolávali sme mimoriadne schôdze, či to bolo, alebo nebolo zanedbaním výcviku, techniky, čohokoľvek, pretože sme nechceli presne ako hyeny tlačiť z ľudského nešťastia. Ja si na to veľmi dobre pamätám. (Potlesk.) Vtedy som bol predsedom výboru. To je spoločná tragédia, ktorá sa stane na Slovensku a ktorej sa treba venovať. A môžem vám povedať ešte jednu dôležitú vec. Je to trochu osobnejšie, máte pravdu, pán poslanec, budem osobný. To je problém, ktorý vyjadruje celkovo váš postoj a vaše fungovanie v politike, ktoré je prospechárske, k nemocnici sa vracať nebudem, Železničnej z Košíc, v ktorej je pevný váš odtlačok prstu, jej neúspechu. Ale pamätám si, keď hovoríme o voľbách do VÚC, tie vaše bilbordy z roku, niečo po roku 2000, kde pod vaším meno bolo napísané, že „Poznám odpovede“. Problém je v tom, pán poslanec, že po posledných výsledkoch volieb sa vás nikto na žiadne otázky nepýta. A práve, nie, vy poznáte odpovede na niečo, kto sa vás nikto nepýta, pretože vaše postavenie v tomto politickom systéme je známe ako človeka, ktorý manipuluje, hľadá problémy tam, kde nie sú, a, naopak, tým, ktorí sa snažia robiť niečo dobré, hádže polená pod nohy. Z môjho fungovania, a nejaký čas sa venujem ministerstvu vnútra, môžem povedať a chcem sa poďakovať verejne pani ministerke zdravotníctva, pretože aj tento rok v porovnaní so situáciou spred 8, 7, 6 rokov sme v tomto čase mali na cestách pri takých dopravných nehodách, o akej tu dnes hovoríte, mŕtvych už viac ako päťsto. Tento rok práve napríklad, aj minulý, aj rok predtým, aj vtedy, keď ste boli vy vo vláde, sa práve systémom, ktorý sa nastavoval v rokoch 2006 – 2010, podarilo zásadne ušetriť životy na našich cestách... (Potlesk.) A tento rok je k tomu istému stavu ako spred niekoľkých rokov o 370 mŕtvych menej. To sú reálne výsledky. To tú reálne výsledky, kedy systém zdravotníckej starostlivosti vrátane vrtuľníkov poskytuje možnosť, aby ľudia mohli druhýkrát vstúpiť do života. Tých nehôd máme, bohužiaľ, veľa a vrtuľníky lietajú, zastupujúc sa, po celom Slovensku. Nerobia len priamy, tam, kde bol vrtuľník odmietnutý, ako ste teraz počuli, priamo k nehode, ale slúžia aj na transporty medzi jednotlivými nemocnicami. A práve preto sú tie lety tak časté, že sa musia vzájomne zastupovať. Čiže nie je ničím výnimočným, kedy Bratislave sa ponúka Žilina alebo Banská Bystrica, kedy Košice suplujú proste stredoslovenský kraj. To nie je nič výnimočné. A práve z toho, že si nechcete uvedomiť, aké sú skutočné fakty, sa snažíte z ľudskej tragédie spôsobom hyen urobiť politickú frašku. Nájdite si iné dôvody, robte ich, ale toto, si myslím, že prekáža úplne každému. Každá ľudská tragédia je naozaj katastrofálna. Našou úlohou je to, aby sme upravovali systém ako taký. Nemôžete len kvôli tomu, že máte chuť pred voľbami umožniť pánovi poslancovi sa zviditeľniť pri jeho voľbách do Trnavského kraja, ale teším sa. Pán poslanec, teším sa, viete na čo? Na výsledky volieb v Trnavskom kraji. Voliči vám dajú presne odpoveď. Nebude to moja odpoveď. Voliči vám dajú odpoveď, presne ako si pamätajú, ako ste bojovali v zdravotníctve a čo ste všetko urobili. A potom sa stretneme aj v tejto sále a môžme si to prebrať. A keď vaši voliči ocenia to a zvíťazíte, verejne vám poviem, že som to myslel zle a že sa vám ospravedlním. Ak je to naopak, je na vás ako na chlapovi, aby ste skúsili zvládnuť opak. Ďakujem pekne. (Potlesk.)